Arne Rolighed (S), 2001-03-29:
Jeg vil gerne starte med at sige tak for den meget brede tilslutning til lovforslaget.
Jeg vil også sige, at den også var ventet i betragtning af det betydelige udvalgsarbejde, udredningsarbejde, vi har haft som indledning til at fremsætte forslaget.
Der vil jeg særlig fremhæve to områder, hvor det sker på, nemlig dosisdispensering, eller det at pakke pillerne i små doser, så vores ældre pillebrugere kan håndtere lægemidlerne på en effektiv måde, samtidig med at vi hos den praktiserende læge får gennemgået hele lægemiddelrepertoiret hos de enkelte lægemiddelbrugere.
Det tror jeg er et rigtig positivt instrument til at sikre, at den rigtige pille kommer i den rigtige mund.
Jeg vil også fremhæve det i forslaget i dag, at det nu bliver lettere at købe håndkøbslægemidler. Der gives ikke bare los for fri handel.
Det er under sikre og trygge vilkår, hvor Lægemiddelstyrelsen er inde og vurderer det enkelte lægemiddel, om det er fagligt forsvarligt at frigive det.
Salget vil også finde sted i mindre pakninger, således at nogle af de skrækhistorier, der har været trukket frem i debatten, kan manes til jorden.
Jeg er tryg ved, at det sker under faglige og trygge vilkår.
Der er rejst en række spørgsmål og emner, især omkring
udkantsområderne
Betydningen for lægemiddelforsyningen bredt i Danmark vil vi selvfølgelig både i Lægemiddelstyrelsen og i Sundhedsministeriet følge meget nøje, og skulle der være brug for det, må vi jo se på det.
Spørgsmål og emner, der er trukket frem, herunder også fru Birthe Skaarups spørgsmål om lovpligtigt ansvar og ting og sager,
vil jeg henvise til, at vi drøfter i udvalget.
Jeg vil selv gå hjem og kigge på det langsigtede.
Det er nok et spørgsmål, om vi på sigt skal ind og overveje at indføre en lovpligtig ansvarsforsikring for forretninger, der handler med lægemidler.
Men tak for en stor, bred tilslutning.
Jeg vil ønske et rigtig godt udvalgsarbejde.
Beslutningsforslaget pålægger regeringen at fremsætte forslag, der forebygger uønskede flerfoldsgraviditeter i forbindelse med kunstig befrugtning.
Regeringen pålægges også at fremsætte forslag, der afklarer de retlige forhold for fosterreduktioner, herunder at sikre, at sundhedspersoner har mulighed for at blive fritaget for at foretage eller medvirke ved fosterreduktioner.
Lad mig indlede med at sige, at inden for de rammer, som lovgivningen har fastsat, er det op til lægen og patienten i dialog at drøfte og beslutte, hvad der tjener patientens tarv bedst.
Dette gælder al behandling og skal også fastholdes ved behandling med kunstig befrugtning.
Princippet om dialog mellem lægen og kvinden eller parret er beskrevet i Sundhedsstyrelsens vejledning om kunstig befrugtning, hvor information om behandlingseffektivitet og om risiko for flerfoldsgraviditeter er fremhævet.
Styrelsen vejleder også samme sted om ægoplægning, og disse anbefalinger er udtryk for en restriktiv holdning.
Der vil således i samråd med kvinden og efter en konkret vurdering af hendes mulighed for at blive gravid som hovedregel ikke blive lagt mere end to æg op eller tre nedfrosne, optøede æg.
Parret vil være informeret om, at der er chancer for tvillinger eller trillinger.
Men det er dialogen, det kommer an på.
Hvis en læge og en kvinde eller et par i dialogen om behandlingen ikke ønsker at få mere end ét æg op, kommer der kun ét æg op; sådan er praksis i klinikkerne.
Hvis man ønsker at få to æg op, snakker man om, at det kan føre til tvillinger, og det bliver man informeret om, og det snakker man om - og parret/kvinden er også indforstået med, at det kan føre til tvillinger -
Endelig, hvis der er tale om, at man lægger tre æg op, dér hvor der er tale om, at man har dem frosset ned og tør dem op igen, snakker man også dér om, at det kan føre til flerfoldsgraviditet eller føre til trillinger, og også dér er parret velinformeret om, hvad konsekvenserne kan være af det.
Styrelsens oplysninger om praksis ved ægoplægning viser, at der følges en restriktiv linje i behandlingen.
Udviklingen er igennem flere år også gået den rigtige vej i takt med forbedringen af behandlingen, nemlig mod at nedbringe antallet af flerfoldsgraviditeter, og den udvikling skal selvfølgelig fortsætte.
Men indførelsen af en konsekvent enægspolitik vil være et egentligt brud med den praksis, som vi har i dag, jeg kan også sige et brud med den dialog, som foregår i forbindelse
med den rådgivning, der finder sted, inden man sætter behandlingen i gang, og det vil resultere i et fagligt ringere tilbud om behandling, end de lægelige hensyn tilsiger
Konsekvensen af kun at oplægge ét æg vil for mange kvinder betyde en stærkt formindsket mulighed for at opnå graviditet.
Det vil også medføre forlængede behandlingsforløb og større usikkerhed, samtidig med at bestemmelsen om længden på højst to år for nedfrysning af æg vil kunne nødvendiggøre flere hormonbehandlinger med efterfølgende ægudtagning.
Efter Sundhedsstyrelsens vurdering er tiden ikke inde til et brud med hovedprincipperne i vejledningen fra 1997, og jeg er enig med Sundhedsstyrelsen i, at der ikke i øjeblikket bør ændres på principperne i den lægelige behandling af barnløshed.
Af en netop offentliggjort undersøgelse af in vitro-fertilitetsindsatsen i Europa fremgår det, at Danmark er nummer ét i klassen, hvad angår tvillinge- og trillingefødsler.
Dette er jeg enig i.
Jeg kan sige, at der er kontakter på embedsmandsplan mellem mit ministerium og Justitsministeriet.
Tanken er at se på, i hvilket omfang fosterreduktion kan reguleres inden for rammerne af svangerskabslovgivningen.
Jeg tror, vi finder en model, så regeringen i næste folketingssamling kan fremsætte et lovforslag.
Men lige nu er embedsværket i gang med at kulegrave problemkomplekset, og så skal vi også have et sådant forslag ud i en bred høring Med de forbehold, som jeg efter sagens natur må tage i denne fase, er udgangspunktet for den retlige regulering af fosterreduktion, at denne skal begrundes i hensynet til kvindens liv eller helbred, hensynet til udsigterne for svangerskabets vellykkede gennemførelse, herunder risiko for for tidlig fødsel og komplikationer, f.eks. i form af misdannelser. Endelig vil reglen omfatte tilfælde, hvor der er fare for, at barnet på grund af arvelige anlæg eller beskadigelse eller sygdom i fostertilstanden vil få en alvorlig legemlig eller sjælelig lidelser.
Jeg er enig i, at vi skal finde frem til en retlig afklaring.
Det tredje element er sundhedspersonalets fritagelse for fosterreduktion.
Den sidste del af beslutningsforslaget om personalets fritagelse for medvirken ved fosterreduktion vil naturligt finde sin løsning i forbindelse med den retlige regulering i loven om svangerskabsafbrydelse.
I loven er der nemlig en bestemmelse om, at sundhedspersoner kan blive fri for at foretage eller medvirke til svangerskabsafbrydelser, når dette strider mod de pågældendes etiske eller religiøse opfattelse.
Denne mulighed for fritagelse kan så helt naturligt udvides til også at omfatte fosterreduktion.
Konklusionen bliver herefter, at regeringen ikke kan støtte forslaget om at begrænse ægoplægningen, men at vi går ind for en retlig regulering af fosterreduktion i loven om svangerskabsafbrydelse.